ಯುವತಿಯ ನಗ್ನ ವಿಡಿಯೋ ರೆಕಾರ್ಡ್ ಮಾಡಿ ಆಕೆಯ ಸ್ನೇಹಿತರಿಗೆ ಮಾರಾಟಕ್ಕಿಟ್ಟ

ಮುಂಬೈ: 19 ವರ್ಷದ ಯುವಕನೊಬ್ಬ ಯುವತಿಯ ನಗ್ನ ವಿಡಿಯೋ ರೆಕಾರ್ಡ್ ಮಾಡಿ, ಅದನ್ನು ಆಕೆಯ ಸ್ನೇಹಿತರಿಗೆ ಮಾರಾಟ ಮಾಡಲು ಯತ್ನಿಸಿ ಪೊಲೀಸರ ಅತಿಥಿಯಾಗಿರುವ ಘಟನೆ ಮುಂಬೈನ ಪೊವಾಯಿಯಲ್ಲಿ ನಡೆದಿದೆ.

ಬಂಧಿತ ಯುವಕನನ್ನು 19 ವರ್ಷದ ಜಿತಿನ್ ಎಂದು ಗುರುತಿಸಲಾಗಿದ್ದು, ತನ್ನ ಕಾಲೇಜಿನಲ್ಲೇ ಓದುತ್ತಿದ್ದ 24 ವರ್ಷದ ಯುವತಿಯೊಂದಿಗೆ ಸಾಮಾಜಿಕ ಜಾಲತಾಣದ ಮೂಲಕ ಗೆಳೆತನ ಆರಂಭಿಸಿದ್ದ.

ಯುವತಿಯೊಂದಿಗೆ ಕೆಲ ದಿನಗಳ ಕಾಲ ಮಾತುಕತೆ ನಡೆಸಿದ್ದ ಜಿತಿನ್ ಆಗಸ್ಟ್ 24 ರಂದು ಯುವತಿಗೆ ಲೈವ್ ವಿಡಿಯೋ ಚಾಟ್‍ನಲ್ಲಿ ಆಕೆ ಧರಿಸಿದ್ದ ಬಟ್ಟೆ ತೆಗೆಯುವಂತೆ ಹೇಳಿದ್ದ. ಇದರಂತೆ ಯುವತಿ ತನ್ನ ಬಟ್ಟೆಯನ್ನು ತೆಗೆದಿದ್ದಳು. ಈ ದೃಶ್ಯಗಳನ್ನು ತನ್ನ ಮೊಬೈಲ್‍ನಲ್ಲಿ ರೆಕಾರ್ಡ್ ಮಾಡಿಕೊಂಡಿದ್ದ ಆರೋಪಿ ಜಿತಿನ್ ವಿಡಿಯೋವನ್ನು ಯುವತಿಯ ಸ್ನೇಹಿತರಿಗೆ 5 ಸಾವಿರ ರೂ. ಹಣ ನೀಡಿದರೆ ನೀಡುವುದಾಗಿ ಹೇಳಿದ್ದ. ಆದರೆ ಯುವತಿಯ ಗೆಳೆಯರು ಆರೋಪಿಯ ಕೃತ್ಯವನ್ನು ಆಕೆಗೆ ತಿಳಿಸಿದ್ದರು.

ಸ್ನೇಹಿತರಿಂದ ಮಾಹಿತಿ ಪಡೆದ ಆಕೆ ಜಿತಿನ್ ನನ್ನು ಪ್ರಶ್ನಿಸಿದಾಗ ತನ್ನ ಬಳಿ ವಿಡಿಯೋ ಇರುವ ಸಂಗತಿಯನ್ನು ಒಪ್ಪಿಕೊಂಡು 70 ಸಾವಿರ ರೂ. ನೀಡಿದರೆ ವಿಡಿಯೋ ಡಿಲೀಟ್ ಮಾಡುವುದಾಗಿ ಹೇಳಿದ್ದ. ಇದರಿಂದ ಪೊಲೀಸರ ನೆರವು ಪಡೆದ ಯುವತಿ ಜಿತಿನ್ ವಿರುದ್ಧ ದೂರು ದಾಖಲಿಸಿದ್ದರು. ಯುವತಿ ನೀಡಿದ ದೂರಿನ ಅನ್ವಯ ಜಿತಿನ್ ನನ್ನು ಸೆ.13 ರಂದು ಪೊಲೀಸರು ಬಂಧಿಸಿದ್ದರು. ಅಲ್ಲದೇ ಐಪಿಸಿ ಹಾಗೂ ಮಾಹಿತಿ ತಂತ್ರಜ್ಞಾನ ಕಾಯ್ದೆಯ ಸೆಕ್ಷನ್ ಗಳ ಅಡಿ ಪ್ರಕರಣ ದಾಖಲಿಸಿದ್ದರು. ಗುರುವಾರದ ತನಕ ನ್ಯಾಯಾಲಯ ಆರೋಪಿಯನ್ನು ಪೊಲೀಸ್ ಕಸ್ಟಡಿಗೆ ನೀಡಿದೆ.